G’n teepartytjie vir VSA teen EngelseEngeland het net té veel skietgoed vir die VSA gehad. (AP Photo/Christophe Ena) In 1773 het die destydse Amerikaanse koloniste hul Britse tee in die see by die Boston-hawe gedompel. Hulle het dit gedoen uit protes teen Brittanje se belastingwette en die hele storie het later as die Bostonse Teepartytjie bekendgestaan. Maar vandag was daar g’n teepartytjie vir die Amerikaners in hul Wêreldbeker-wedstryd teen die Engelse in Japan nie. Trouens, hulle is heeltemal oordonder. Die Rose het die Arende se vlerke behoorlik geknip om uiteindelik 45–7 te wen. In die proses het die Engelse ’n duidelike waarskuwing aan die ander trofee-aanspraakmakers gegee: “Moenie met ons skoorsoek nie.” Eddie Jones se troepe beskik oor heelwat individuele sterre: van Joe Launchbury en Lewis Ludlam onder die voorspelers, tot Owen Farrell en Kie in die agterlyn. In George Ford, wat vandag die kapteinsleisels vasgehou het, het hulle ’n baie talentvolle losskakel wat ook drieë kan druk wanneer sy skopradar effens uit is. Maar soos Naas Botha altyd sê – daar is géén plaasvervanger vir spoed nie. En in Joe Cokanasiga beskik Engeland oor spoed in ’n reusepakket. Cokanasiga laat die skaal op 122 kg kreun terwyl hy 1,93 m in sy sokkies staan. Wanneer dié vleuel op volle vaart is, kan ’n mens verdedigers verskoon as hulle nie té gretig is om te têkkel nie. Die Rose het hul teenstanders voos geskrum en die rolmaalbeweging uiters doeltreffendeffektief toegepas. Dan het die agterlyn hulle ook plat gestoomroller. Die wedstryd het ’n uiters aanskoulike einde gehad waar altwee spanne lekker met die bal gehardloop het – amper soos in sewesrugby. Die Amerikaners se avontuurlustige spel is uiteindelik beloon toe Bryce Campbell vir ’n skitterende drie in die 82ste oorgeval het. Engeland is egter baie gevaarlik vanjaar en ander spanne sal hul huiswerk behoorlik moet doen om vir hulle ore aan te sit. Hulle beskik oor die nodige vaardighede en oor ’n rits sterre. Amerika is hoegenaamd nie ’n slegte span nie. Die Engelse was net baie beter. Engeland: Drieë: George Ford, Billy Vunipola, Luke Cowan-Dickie, Joe Cokanasiga (2), Ruaridh McConnochie, Lewis Ludlam. Doelskoppe: Ford (5). VSA: Drie: Bryce Campbell. Doelskop: AJ MacGinty.